In die "swart" gedeelte van die begraafplaas is 'n hele aantal grafte. Sommige het op die grafsteen 'n blikbord en beker vir die afgestorwenis waarin kos gesit word vir ingeval hul sou honger kry. Ander het weer 'n kers vir die donker nagte. Ons weet nie waarvoor die waskom is nie. Baie interessant!
Ons besoek ook die Long Tom uitstalling in Kerkstraat waar 'n gedeelte van die oorspronklike Long Tom kanon uitgestal word.
'n Baie lekker en opwindende dag kom uiteindelik ten einde met 'n besoek aan die Wheelbarrrow winkeltjie op die Magoebaskloof pad. Die tuine van die kompleks is werklik uit die boeke uit.
Een van die plekke wat die inligtingspamflette aangee wat 'n besoek werd is, is die Nougat fabriek by die Couch House Hotel so ongeveer 20 km uit die dorp. Dis bo-op die berg, 1100 m bo seevlak. Die hotel self is as 5 ster gegradeer.
Ons word vriendelik ontvang, en elkeen van ons moes 'n mus op die kop sit en ons hande ontsmet voor ons in die fabriek kon ingaan. Alles word met die hand vervaardig onder die Couch House handelsmerk. Ons kry samples om te proe en kry later nog. As Johann hier moet werk of verdwaal eet hy die hele plek bankrot. Hulle maak sowat 3 ton nougat per maand - alles met die hand. Ons koop 'n hele kilogram gemengde nougat en Elsie nog drie verdere pakke met makadamia neute. Elsie gaan die nougat erens in die motorwoonwa wegsteek, anders hou dit net 'n dag.
Ons geniet tee en scons op die hotel se stoep en kyk uit oor die Wolkberg. Volgens inligting is die berg meestal met 'n wolkie bedek, vandaar die naam. Vandag is dit egter 'n helder oop dag en daar is geen wolkie in sig nie
Op pad karavaanpark toe, doen ons aan by 'n kwekery wat o.a.broodbome verkoop. Elsie koop 'n kleintjie vir R15 wat moet saamry in die motorhome. Dis skaars 2 cm hoog. Johann reken dat wanneer ons tuis kom is dit 2 meter hoog, maar die eienares verskil bietjie hiermee! Sodra die broodboom 15 cm hoog is moet mens aansoek doen vir 'n permit. Ons wou aanvanklik na die broodboom woud gaan, maar hoor dat die hele wereld daar "verwoes" is deur vuur en stropers. Tog te jammer.
Ons ry saam met Jacques en Elba in hul Chinese Toyota (GWM) van Uilenkraalsmond weg om 'n sirkelroete te doen in die omgewing. Ons besoek eers Pearley Beach, 'n mooi en groot strand ontwikkeling wat vir 'n lang end al langs die see strek
'n Bietjie verder ooswaarts is Buffeljagsbaai, 'n klein en hoofsaaklik gekleurde nedersetting. Die manne daar is hoofsaaklik vissermanne.
Dan bereik ons Die Dam, 'n baie mooi en netjiese karavaan en kampplek. In die seisoentyd is die oord glo stampvol van manne wat kom visvang.
Ons besoek die sendingkerkie. 'n Interessante feit wat ons hier sien, is dat die kerk met 'n plank reg in die middel deur soos gesien vanaf die preekstoel, in twee gedeel is. Die een kant is vir die dames, en die ander kant vir die mans. (sien foto). Verder sit die ongetroude jongmanne reg voor in die klerk, verder is die jong getroudes en op 'n ander plek die ou getroude manne. Dieselfde geld vir die vroue. Die inligtingsman spot en sê dat die stelsel 'n baie goeie "dating scheme" is omdat die ongetroudes hier reg voor langs mekaar, maar geskei deur die plank, sit. Die ou gebruik word nou nog vrywillig toegepas.
Die meeste mense wat hier bly se vanne is bv Januarie of October ens. Dit het glo te make met die maand wanneer hul op die plase begin werk of as slawe vrygestel is. Selfs die plaaslike eerwaarde se van is ook October. Ons ontmoet oom Philip October by sy mooi netjiese huisie. Toe Johann vra hoe dit gaan, sê hy dat hy ok is, net dat sy masjienerie bietjie ingee, en hy wys af middellyf se kant toe, Toe Johann hier na die heupe se kant wys en vra of dit is waar sy masjienerie nie meer werk nie, sê hy nee, hier laer af by die kniee se kant!!. Dit het aanleiding gegee tot 'n groot gelag
Dan bereik ons Baardskeerdersbos. Hier noem die mense die plek B.BOS. Die plekkie is glo vernoem na die baarskeerders spinnekop Ons eet by Marietjie se PUB en GRILL. Hier eet jy jou trommeldik vir R30-00. Die spyskaart maak dit duidelik - "Vat dit of Los dit!" In die kroeg is 'n interessante gebruik dat die manne wat hier kuier, hul kleingeld en ander los geld hier los. Dit word in plastiese banksakkies gehou met jou naam op. Dit word gehang aan die rak onder die bottels met versterkwater. As jy weer hier kom, drink jy lekker en betaal jou tab uit die sakkie. Van die manne doen dit glo sodat hulle vroue nie daarvan weet nie. Niemand word hier verneuk nie, en jy kan ook nie uit 'n ander man, selfs jou pa of broer, se sakkie drink nie!
Ons sien ook hoedat die haai-kykers se bote in en uit vaar met besoekers wat in die hokke duik om na die haaie te kyk. Ons verneem dat dit sowat R1,200 per kop kos om in die haai-hok af te gaan om die haaie te bekyk.
Ons toer gaan vandag via Gansbaai, na Perlemoenbaai, Stanfordsbaai en De Kelders. In Gansbaai is 'n huis waar 'n meisie probeer het om by die koorsteen in te klim en toe vasgesit het! Sy hang nou nog daar aan die koorsteen!
Ons ry daarna na Stanford. Die samestelling van die dorpie se inwoners het ook in die laaste tyd verander deurdat baie mense van buite, soos kunstenaars ens, hul daar kom vestig het. In die hoofstraat is 'n hele aantal eetplekkies. Ons doen aan by die Stanford Arms Hotel en besoek die kroeg vir 'n drankie. Die locals noem dit sommer die "PUB" of die "Robot Kroeg" na aanleiding van die verkeerslig op die stoep. As die kroeg oop is, is die lig groen, andersinds is dit rooi.
Ons ry tot by Die Kelders en besoek die Klipgat grot binne die Walkerbaai Natuur reservaat van SanParke. Daar is baie trappies af tot by die see, en elke trappie wat jy afgaan, besef jy jy moet weer hierdie trappie opklim om by die voertuig te kom.
Na 'n draai deur die distrik waarin ons Klein Transvaal en Sandy;s Glen in die Sondagsvallei besoek, ry ons oor die berg met 'n bergpaadjie deur die Witvoetskloof natuurreservaat (deel van Flower Valley plaas) tot by De Kelders. ons besoek die Buitesteen kroeg en eet 'n pub lunch. Hier kry ons vir Bertie met sy hond Sammy wat ewe gedwee saam met sy baas by die kroegtoonbank 'n drankie geniet.
'n Rustige dag by Uilenkraalmond. Ons kry heelwat kuiergaste, en spandeer meeste van die tyd by die huis. Een van die vissers wat op die grrot vissersbote werk, kom kuier, en hy sal kyk of hy vir Johann en Jacques plek op die boot vir Woensdag kan kry. Hulle gaan sardiens vang en sal so 2 tot 3 uur op die see wees.
Jacques gaan uit op die see saam met vriende en kom met sy kwota kreef terug. Vir middag ete kry elkeen 'n heel kreef om te eet. Jacques se dogter Sure eet al die koppe en kerrie van die wat dit nie wil eet nie.